Flere får smag for at flytte ud, hvor havet bruser eller egern piler rundt i baghaven. I 2010 boede 2.415 borgere i Region Nordjylland fast i deres sommerhus - nu er antallet steget med næsten 700. På landsplan er stigning på knap ti procent. Det fortæller DR Nordjylland. Det er især pensionister, som flytter i sommerhus, da de lovligt må det, når de har ejet huset i mindst otte år. To af dem er Freddy Elimann og hans kone. - Vi er rigtig godt tilfredse med at bo herude. Der er sådan en fred og ro, og vi har et rigtig godt netværk herude, fortæller Freddy Elimann til DR Nordjylland. Ægteparret bor i Trend ved Løgstør i Vesthimmerlands Kommune, hvor 193 andre også bor fast i deres sommerhus. Og der er flere gode grunde til, at flere - især pensionister - vælger at flytte ud i sommerboligen. - Jeg tror helt klart, det hænger sammen med, at der er så mange ressourcestærke pensionister, og at deres helbred bliver bedre og bedre, fortæller Ældre Sagens seniorkonsulent Margrethe Kähler til DR Nordjylland. Stigningen skyldes også længslen efter et mere enkelt liv. - Og også det at flere af pensionisterne kommer ude fra de her landområder. De har knoklet løs inde i byerne med uddannelse og arbejde, og når de går på pension, så ser de chancen for at komme tilbage ud i de her naturområder, som står deres hjerte nær, forklarer seniorkonsulenten. Det var også tilfældet for Freddy Elimann og hans kone. De kommer to kilometer fra der, hvor de nu bor fast i deres sommerhus. Margrethe Kähler tror, at antallet af pensionister, der flytter i sommerhus, vil blive ved med at stige. En undersøgelse, som YouGov har foretaget for Momentum, viser nemlig, at næsten tre gange så mange af de danskere, der bor på landet, drømmer om at gøre det.

Opsummering:
De ældre nordjyder udnytter regel om at bruge sommerhuset hele året.